Inwoners ontsnap vlammehelDie brandweer en paramedici op die toneel. Foto: ER24 Inwoners van ŉ woonstelblok in Pietermaritzburg in KwaZulu-Natal het Vrydag ongedeerd daarvan afgekom nadat ŉ brand in die gebou uitgebreek het. Russel Meiring, woordvoerder van ER24, het gesê die brand het in die woonstelblok op die hoek van Kerk- en Eaststraat in dié stad uitgebreek. “Paramedici van ER24 en die provinsiale nooddienste is na die toneel ontbied waar die twee boonste verdiepings in ligte laaie gestaan het,” het Meiring gesê. “Brandbestryders het dadelik begin om die brand te blus terwyl paramedici mense wat uit die woonstelblok gevlug het, ondersoek het.” Volgens Meiring het inwoners nooddienswerkers meegedeel dat daar mense op die boonste verdieping van die gebou vasgekeer was. “Die brandweer het die brand onder bedwang gebring en die twee vloere deursoek. Gelukkig is daar geen persone gevind nie en kon almal daarin slaag om uit die brandende gebou te ontsnap.” Geen beserings is aangemeld nie. Die oorsaak van die brand is nie bekend nie en word ondersoek. Die brandweer en paramedici op die toneel. Foto: ER24